32002R1991
L 308/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1991/2002 НА ЕВРОПЕЙСКИЯ ПАРЛАМЕНТ И НА СЪВЕТА
от 8 октомври 2002 година
за изменение на Регламент (ЕО) № 577/98 на Съвета относно организацията на извадково изследване на работната сила в Общността
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаването на Европейската общност, и по-специално член 285, параграф 1 от него,
като взеха предвид предложението на Комисията (1),
като взеха предвид становището на Икономическия и социален комитет (2),
в съответствие с процедурата по член 251 от Договора (3),
като имат предвид, че:
(1)
Регламент (ЕО) № 577/98 на Съвета (4) съдържа основните разпоредби относно извадково изследване на работната сила, чиято цел е да се осигурят сравними статистически данни за равнището, моделите и тенденциите на заетост и безработица в държавите-членки.
(2)
Своевременното провеждане на постоянно извадково изследване от всички държави-членки в съответствие с изискванията на Регламент (ЕО) № 577/98 на Съвета е посочено като приоритетна мярка в Плана за действие по статистическите изисквания на ИПС, одобрени от Съвета на 19 януари 2001 г.
(3)
От влизането в сила на Регламент (ЕО) № 577/98 на Съвета е изминал достатъчно дълъг период, който създаде условия за всички държави-членки да предприемат необходимите мерки и ангажименти за пълното прилагане на регламента. Не всички държави-членки обаче са предприели такива мерки и ангажименти. Следователно отмяната, която позволява на държавите-членки да се ограничат само до годишно изследване, следва да се обвърже със срок.
(4)
Следва да се приемат необходимите мерки за изпълнение на Регламент (ЕО) № 577/98 на Съвета в съответствие с Решение 1999/468/ЕО на Съвета от 28 юни 1999 г. относно процедурите за упражняване на правомощията на Комисията за изпълнение (5).
(5)
Следователно съответните изменения и допълнения на Регламент (ЕО) № 577/98 са наложителни.
(6)
Има съгласуване със Статистическия програмен комитет, създаден с Решение № 89/382/ЕИО, Евратом на Съвета (6), съгласно член 3 от посоченото решение,
ПРИЕХА НАСТОЯЩИЯ РЕГЛАМЕНТ:
Член 1
Регламент (ЕО) № 577/98 на Съвета се изменя, както следва:
1.
член 1, параграф 2 се заменя със следния текст:
„Изследването представлява непрекъснато изследване с тримесечни и годишни резултати; но през преходния период, който не продължава след 2002 г., държавите-членки, които не са в състояние да извършват непрекъснато изследване, извършват вместо това годишно изследване през пролетта.
Чрез отмяна преходният период се удължава:
а)
до 2003 г. за Италия;
б)
до 2004 г. за Германия, при условие че Германия представя тримесечни разчети вместо обобщените данни от основното извадково изследване на работната сила, както и годишни общи разчети вместо някои определени обобщени данни от извадковото изследване на работната сила.“;
2.
член 8 се заменя със следния текст:
„Член 8
Процедура
1. Комисията се подпомага от Статистическия програмен комитет, създаден с Решение № 89/382/ЕИО, Евратом на Съвета (7).
2. При позоваване на настоящия параграф се прилагат членове 5 и 7 от Решение 1999/468/ЕО (8) в съответствие с разпоредбите на член 8 от него.
Периодът, посочен в член 5, параграф 6 от Решение 1999/468/ЕС, се определя на три месеца.
3. Комитетът приема свой процедурен правилник.
Член 2
Настоящият регламент влиза в сила в деня след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 8 октомври 2002 година.